Aftree-oordmoord: Beskuldigde mor oor prokureurTersius du Plessis Maandag in die hooggeregshof. (Foto: Tania Heyns/Maroela Media) Tersius du Plessis (36) wat vroeër in soveel woorde gesê het dat hy Johanna Rossouw by haar huis in die Eden Park-aftreeoord in Emalahleni vermoor het, het Maandag vir die eerste keer in die hooggeregshof op Middelburg in Mpumalanga verskyn. Die saak is egter binne minute uitgestel nadat Du Plessis aangedui het dat hy ongelukkig is met sy regsverteenwoordiger van die regshulpraad. “Ek wil ’n prokureur hê wat my in die oë kan kyk en sê hy glo my,” het hy aan die regter gesê. Du Plessis meen daar is ’n kommunikasieprobleem tussen hom en sy regsverteenwoordiger en hy het gevra vir ’n Afrikaanssprekende prokureur. Die regter het aangedui dat hy welkom is om ’n prokureur van sy keuse op eie onkoste aan te stel. Sou hy egter steeds van regshulp wil gebruik maak, is ’n tolk beskikbaar om die kommunikasieprobleem te help oorkom. Die saak is tot later vandeesweek uitgestel sodat Du Plessis met sy huidige prokureur kan vergader. Rossouw (86) is op 31 Januarie in haar huis in Fuchsiastraat in die Eden Park-aftreeoord oorrompel en vermoor. Sy is sowat 30 keer met ’n mes gesteek. Haar hande is agter haar rug vasgebind en ’n mus is in haar mond gedruk. Seep is oor haar gesig uitgegooi. Du Plessis het glo ná die moord met Rossouw se wit Honda Jazz die perseel verlaat. ’n Ondersoek het die polisie na Krugersdorp gelei waar die motor verlate gevind is. Du Plessis het hom kort daarna by die Mondeor-polisiestasie in Johannesburg oorgegee en tydens sy eerste hofverskyning in die plaaslike landdroshof gebieg dat hy Rossouw vermoor het. “Ek is skuldig,” was sy woorde. Du Plessis staan tereg op aanklag van moord en motordiefstal. Hy bly in aanhouding.